Minen otmodighen, underdanighen denst thovoren mit Ghode. Wetet, leven heren borghermester unde rat, dat ik ju vruntliken danke for alle ghud, dat gy den kloster unde my bewisset hebben by mynen tiiden, do ik darover radende was; Got de motes ju lonen in den oversten hemmelrike, de ed wol formach. Item so wetet, leven heren borgermester unde rat, dat ik ju do witlik, dat Arent Bachler, dem Got ghenedich sy mit allen cristenen selen, unde ik, wy hadden rekenschop thohope. Worumme, mynen leven heren, ik ju erborheit bidde umme Godes willen, unde wolden desse rekenschop soken laten, oft ik em wat schuldich were edder he my; dit were myn bede to juwe erboricheit to desser tiid, dat gy my wolden hir ein antwort wedder aff untbeden to Abo mit den ersten. Unde wes gy my tounbeden willen, dat dot wol unde scrivet an mynen wert Hans van Hamel. Anders nicht mer to dessen tiiden, den blyvet gesunt mit Gode ewichliken in syner ere, und mynen denst unde myn bet to allen tiiden bereit. Gescreven to Abo an palmavent in den jare, als men scrivet mcd in dem xxvij jare. By my broder Clementer, lessemester tho Wyborch. Adress: An den erboren, heren, borgermester unde rat der stad Revel, kome desse breff mit heile.